
Evaluering av kirkeprosjektet
i Hasvik:

”Ny kirkestruktur
i Hasvik prestegjeld”

1. Innledning

Prosjektet ’Ny kirkestruktur i Hasvik prestegjeld’  i tidsrommet 2002 –2004 (omtalt 
som Hasvik-prosjekt) hadde til hensikt å prøve ut en ny struktur for betjeningen av Hasvik sokn. Soknet omfatter de tre fiskevær Hasvik, Breivikbotn og Sørvær. På initiativ av sokneprest Paul Skuland ble det opprettet et prosjektstyre ledet av Elly.R. Pedersen; Hasvik menighetsråd søkte opplysningsvesenets fond om midler til prosjektet og biskopen i Nord-Hålogaland bevilget de planlagte endringer i kirkelig betjening den18.05.01 for en tre-års-periode. Utgangspunkt for prosjektet var at staben opplevde et sprik mellom befolkningens religiøse behov og kirkens regulære tilbud. Jevnlig ble det messefall. På et av tettstedene deltok ingen i nattverd. Kirkens tilbud hadde ikke noe forankring i befolkningens sterke religiøsitet, slik den kom til uttrykk for eksempel i forbindelse med livsritene: Kirke og prest forble en gjest i bygda. 
1.1. Lokalsamfunnet

Hasvik kommune består av den sørlige del av øya Sørøy i Vestfinnmark. Kommunen har noe over 1000 innbyggere. Hasvik er en fiskerikommune med svært gode ressurser for fiskeri i et område som også kalles for Lille Lofoten. Fiskerinæringen har derfor vært bosettingsgrunnlaget i lange tider, helt tilbake til steinalderen.

I dag fordeler befolkningen seg på de tre tettsteder Hasvik, Breivikbotn og Sørvær. Ferje- og flyforbindelse er knyttet til Hasvik, som er det største tettstedet, mens kommuneforvaltingen er i Breivikbotn. Alle tre tettsteder er selvstendige bygder der de viktigste servicetilbud, skole, butikk osv. er opprettholdt. 

Befolkningsutviklingen har i lengre tid vært preget av fraflytting. Fraflyttingen skjøt fart i fiskerikrisen i 2002, da hjørnesteinsbedriften for fiskeriene i alle tre bygdesamfunn, gikk konkurs. I alle tre bygder er ny drift et tema igjen og til dels kommet igang. Men utfordringene er fortsatt store, særlig i Sørvær etter en ny konkurs. Alle tre plasser satser på et fornyet, mer spesialisert og moderne forretningskonsept uten at fraflyttingstrenden foreløpig har snudd. 
I de senere år ble det satset på turisme. Kommunen inviterer til Sørøydagene med Havfiskefestival og Nordisk mesterskap i havfiske. Forskjellige arrangementer, turmarsjer eller lignende knyttes til lokale kulturminner. Arrrangementene rekrutterer godt blant det store antallet ’sommerboende’ med røtter fra øya, og blant turister.

Flesteparten av kulturminnene på øya forbindes med 2. verdenskrig og særlig med brenningen av Finnmark ved den tyske okkupasjonsmakten, og igjen spesielt over-vintringen 1944/45, der en del av befolkningen ble på øya uten fast bolig under ytterst vanskelige forhold og mens det fortsatt var krigshandlinger på øya. Befolkningen ble evakuert ved den britiske marinen våren 1945 og ført til Murmansk også videre til Storbritannia, mens tyske fly og ubåter fortsatt angrep fartøy i Murmansk-trafikk. 
Disse hendelser er i sin grusomhet minneverdig nok. De synes imidlertid også å fungere som en tolkningsramme eller storfortelling for tilværelsen på Finnmarkskysten, der viljen og evnen til å overleve, trofastheten til stedet og lokalsamfunnet og kunnskap om lokale forhold er de viktigste redskap mot naturkreftene og mot storsamfunnets eller fremmede makters trussel og overstyring.

1. 2. Kirka

Mens hele Altafjorden  i middelalderen antageligvis ble betjent fra kirka i Sørvær (nevnt for første gang i 1589), har søndre del av Sørøya i den senere tid hørt inn under Loppa prestegjeld. I 1989 ble Hasvik skilt ut som eget prestegjeld. Temmelig nøyaktig 10 år før biskopen bevilget Hasvik-prosjektet, den 20.05.1991, vedtok menighetsrådet i Hasvik gudstjenesteplanen som var gjeldende inntil prosjektets start, med i alt 62 gudstjenester, der Breivikbotn og Sørvær hadde gudstjeneste ca en gang per måned og i høytidene.
En lokal forankret kirkelig betjening i Hasvik er altså en ganske så ny utvikling. Dette står i kontrast til den betydningen kirka har i de tre lokalsamfunnene, som etter krigen har reist hver sin bedehus/kapell. Disse er ikke rene forsamlingslokaler, men har klare trekk av sakralbygg. Kirka har med andre ord stått sterkt i lokalsamfunnene lenge før lokal kirkelig betjening kom på dagens nivå. 
[image: image11.jpg](\:‘;: 3
"\%}:f
&S
e

En r'm3 av gull
en Hkkig ko
med. plann fL alle hender, ’

Du‘l ingen er nkowsk

04 ingen er fowut,
der ingen e Rkt %
o i.ngm & minsk,

\§i holder fant
N ringen ¢ brant

for den e nemidd v venner

n &
A\ .

¢ Takk dor atui fikce
a ‘ I!.ommm pé berak.

een
Ungan i Bemuhagen.





I alt finnes det fire kirkelokaler på Hasvik som hører til den norske kirke: Soknekirken i Hasvik, Breivikbotn og Sørvær kapell og Dønnesfjord kirke. Dønnesfjord kirke er en av få kirker i Finnmark som ikke ble brent av tyskerne og sto opprinnelig ved det gamle Galten handelssted helt på yttersida. Den er ikke i regulær bruk som kirke lenger, men har en viktig betydning som minnesmerke.
I tillegg har pinsemenigheten et lokale i Breivikbotn. Det har vært en del foreningsvirksomhet på øya før, knyttet enten til Læstadianismen eller til Samemisjonen og til misjonsselskapene sørfra, men det er kun Normisjonen som opprettholder et lokale og en viss aktivitet i tettstedet Hasvik. 
1.3. Utgangspunkt for prosjektet 

Dette er rammebetingelsene for kirkelig arbeid ved prosjektets oppstart. Etter en lang periode med skiftende stillingsinnehavere og vikarer på 90-tallet, opplever staben at det regelmessige gudstjenestetilbudet blir lite brukt av befolkningen. Når det ikke er et spesielt arrangement eller dåp, er kirkebesøket svært dårlig. Jevnlig blir det messefall. På ett av tettstedene er det ingen som deltar ved nattverd.

Derimot er oppmøtet bra når gudstjenesten er forbundet med en anledning som engasjerer lokalsamfunnet, altså dåp eller ved familiegudstjeneste knyttet til dåpsopplæringens fasetilbud. Spesielt i sammenheng med livsritene blir det tydelig at kirken og trua spiller en langt større rolle i folks bevissthet,  enn den sviktende gudstjenestedeltakelsen tilsier. 

Presten opplever derfor å gi et tilbud som er på siden av folks behov og som utnytter de kirkelige lokaler og personalressurser dårlig. Prestens rolle synes å være redusert til gjesteopptreden, særlig i fiskeværene Breivikbotn og Sørvær, som ligger en halv times, henholdsvis en times kjøring fra Hasvik. Trua har med andre ord flyttet ut av både kirke og forsamling/forening.

2. Mål for prosjektet
Ved prosjektstart i 2002 har en tre mål for øyet: 

	1.  Å forkynne evangeliet, senere presisert til: Å forkynne evangeliet til langt flere
2.  Å samle de troende for å tilbe Gud, også omformulert til: Å gi kirka tilbake til folket
3.  Å bruke både menneskelige og materielle ressurser mer fornuftig. 


I møtet med fiskerikrisens utfordringer, har det noe senere blitt formulert et fjerde mål: 
	4.  Å drive et arbeid som blir til velsignelse for lokalsamfunnet


2.1. Å forkynne evangeliet til langt flere
At kirken har som mål å forkynne evangeliet til langt flere, er helt i tråd med den norske kirkes vedtatte målsetting om å være en misjonerende, diakonal og åpen folkekirke. Dette betyr at kirken skal ha et spesielt fokus på de som står utenfor dens tilbud. Prosjektet er altså trygt forankret i kirkens sentrale anliggende. Slik som også prosjektets tittel tilsier, handler den ikke om endringer på et veldig grunnleggende plan, men kun om endringer i måten hvordan tettstedene blir betjent. 

En tradisjonell måte å forkynne evangeliet til langt flere på, ville vært å satse på en kampagne med vekkelsesmøter, der en ekstern organisasjon går inn med sitt apparat og skaper en større tilfang enn vanlig, som en prøver å følge opp med lokale krefter. En annen mulighet ville vært å drive såkalt menighetsplanting, der man planter en huskrets som samles rundt bønn og bibellesning, gjennom et av de etablerte programmer  for menighetsbygging, for eksempel alfakurs, og satser på vekst gjennom ”celledeling”. En heller ikke uvanlig måte å øke aktivitetsnivået på, er å simpelthen å øke prestens eller andres arbeidsinnsats. Idealet om den ’geskjeftige presten’ som er personlig med på alt som skjer, er fortsatt i hevd  - med den opplagte fare at aktivitetene ligger nede når presten eller andre nøkkelpersoner drar fra lokalsamfunnet. Prosjektets delmål viser at prosjektet her ønsker å gå en annen vei: dette er et folkekirkeprosjekt.
2.2. Å gi kirken tilbake til folket

Med dette første delmålet forankrer prosjektet seg innenfor en annen tenkning, nemlig i den såkalte kontekstuelle teologi. Kirkelig fornyelse tar her utgangspunkt i lokale kirkelige og kulturelle tradisjoner. Kirken forståes som et sted der folks egne overbevisninger og konkrete anliggende løftes frem til Gud, et sted der det inviteres til lokalt eierskap over gudstjenestefeiring og forkynnelse. Folk flest er de troende som skal samles. I Norge blir kontekstuell teologi særlig debattert i Nordnorge, der den høye oppslutningen om livsritene forteller om folks religiositet, mens den ofte lave oppslutingen om gudstjenestene vitner om en avstand mellom offisiell kirketenkning og folks tro. Med sin nye form for kirkelig betjening introduserer prosjektet et nytt bidrag til denne debatt- et forsøk på en kontekstuell kirkestruktur er ny i kontekstuell teologi i Nordnorge.
2.3. Å utnytte personelle og materielle ressurser bedre
Det tredje målet synes å stå i sammenheng med en annen aktuell debatt i kirken, der organisasjon og ledelse er satt i fokus. Her tar man utfordringen om å ikke bare øke ressurser for å få økt aktivitetsnivået, men satser på forandringer for å sette inn ressursene på best mulig måte. Når en ser på nedskjæringene som mange kommuner og derfor også mange kirkelige fellesråd er nødt til, så er dette en svært nødvendig debatt, og prosjektet viser seg å være i forkant av utviklinger som muligens vil forandre det kirkelige landskapet på mange steder. 
2.4. Kirken skal bli til velsignelse for lokalsamfunnet

På 80- og 90-tallet har kontekstuelt kirkelig arbeid tatt opp lokale kriser og utfordringer i kirka. På den måten har kirken blitt en arena for allmøter, der en har kunnet drøfte utfordringer for lokalsamfunnet, utenfor de vanlige politiske og sosiale skillelinjer. At kirken har den type offentlig funksjon, har lange historiske tradisjoner fra en tid der den var den eneste offentlige aktør på stedet. I det siste århundre derimot, der staten forandret seg til en moderne velferdsstat, har kirkens offentlige engasjement hovedsakelig stått for noen etiske kjernesaker og diakonale anliggende. Før velferdsstatens tid, har kirkens og lekmannsbevegelsenes bidrag til den offentlige velferd vært tydeligere og mer lokalt forankret, for eksempel hos de såkalte potetprester med sin innsats for lokal økonomisk utvikling eller i laestadianismens virke mot alkoholisme og fattigdom. Målet om at kirken skal bli til velsignelse for lokalsamfunnet er derfor heller ikke noe radikalt nytt, men en strøm i kirkelig tenkning som har vært der før. Det er derfor interessant å se hvordan prosjektet håndterer dette på begynnelsen av det 21. århundre.
2.5. Konklusjon 

Prosjektet forbinder altså kirkens kjerneanliggende med delmål som har en lokal, kontekstuell og offentlig tilsnitt. Prosjekter er derfor interessant i flere sammenheng: 
- i debatten om kirkelig fornyelse og menighetsbygging, 
- i debatten om kontekstuell teologi, 
- i debatten om kirkelig omorganisering, 
og i debatten om kirkens rolle i offentligheten. 
3. Prosjektets Tiltak

Målene danner en paraply for en rekke tiltak som ble lansert i prosjektperioden:

· Kirkeuker: Den kirkelige betjeningen av tettstedene ble konsentrert i kirkeuker, der en søker å involvere hele bygda i en rekke aktiviteter slik som åpen kafé, kirkebesøk for skolebarn og barnehagebarn osv. Hele den kirkelige staben er tilstede. Hyppigheten pendlet seg inn på en kirkeuke per semester per tettsted. For å kompensere for arbeidsmengden, ble antall gudstjenester redusert med ca en tredjedel, slik at det nå er få gudstjenester i Sørvær og Breivikbotn utenom de kirkelige høytidene, og noen færre i Hasvik.

· Forbønn for arbeidsplasser: Under kirkeukene drar presten ut til viktige arbeidsplasser på stedet for å holde en liten andakt som slutter med forbønn for de ansatte og en velsignelse av arbeidsplassen.

· Åpne kirker: For å gi kirken tilbake til folket, ble kirkene åpnet. De er aldri låst, og det ble installert lysglobe og lagt ut gjestebøker som redskap for at folk selv kan ta kirkene i bruk.

· Nattverd i benkene: Nattverdformen ble forandret: Utdelingen foregår i kirkebenkene.   

· Friluftsgudstjenester: Sommerens gudstjenester ble flyttet ut av kirken til populære utfartssteder i naturen, til dels til kulturminner.

Noe før den første kirkeuka i Sørvær kom meldingen om at øyas fiskeribedrift hadde gått konkurs. Programmet til kirkeuka ble da forandret og det ble skaffet rom for et folkemøte om krisen i bygda. I etterkant ble dette opplevd som et av de viktigste initiativ i prosjektet, og målet om at kirken må bli til velsignelse for lokalsamfunnet ble tatt med.

Kun to av de nevnte tiltakene kan synes å være fremmede i en nordnorsk sammenheng: Forbønn for arbeidsplasser er en skikk fra katolske områder, som er svært sjelden brukt i protestantiske kirkesamfunn. I læstadianske områder finnes det imidlertid en beslektet skikk med å velsigne hus som er urolige, for at huset skal få fred og for at de som bor der, ikke blir plaget av syner og gjenferd. I den frikirkelige tradisjonen og blant fiskere er man ikke ukjent med emissærer og predikanter som oppsøker steder der mennesker er samlet for å forkynne offentlig og eller for å invitere til å høre Guds ord, og i sjomannskirken er det tradisjon for at kirka kommer på besøk om bord i båter med andakt og forbønn.
Nattverdfeiring i benkene er uvanlig i ’normale’ gudstjenester i den norske kirke. Formen er derimot den vanlige i gudstjenester på sykehus, og til dels i gudstjenester på forsamlingslokaler. Formen er heller ikke ukjent i frikirkelig sammenheng. Der en feirer gudstjeneste i lokaler uten alterring, kan nattverd også bli tatt imot sittende, da helst sittende fremfor forsamlingen. 
Sett i ett, ligger Prosjektets nyvinning like mye i å skjære vekk kirkelige tilbud som blir lite eller ikke brukt som i det å konsentrere aktivitet rundt tiltak som i sum gjør at kirken flytter seg på hverdagslivets arena. Når troen har flyttet ut av forsamlingen og gudstjenesten, flytter kirken etter. Et referansepunkt, den kontekstuelle teologi, er allerede nevnt. Et annet referansepunkt er en kirkelig betjeningsform som også er tuftet på brukernes behov: Sjømannskirken, der kirken både er et sted for gudstjeneste og et samlingssted for den lokale og tilreisende norske befolkningen og der arbeidsrytmen bestemmes av dette behovet.
4. Drøfting og evaluering av tiltakene
Evalueringen baserer seg på 4 besøk under kirkeukene på Hasvik, på samtaler med involverte ansatte og frivillige, deltakere, samarbeidspartnere og utenforstående og på en gjennomgang av tilgjengelig skriftlig materiale i form av offentlig og kirkelig statistikk og prosjektets eget arkiv. 
Under besøkene på Hasvik kom det frem at både lokalsamfunn og stab har en grunnleggende positiv vurdering av de endringer som prosjektet har iverksatt, samt enkelte forbehold og endringsforslag. Evalueringen vil derfor konsentrere seg om tre ting: 

· En gjennomgang av tallmaterialet kan vise i hvilken utstrekning tallenes tale bekrefter det positive inntrykket som folk sitter igjen med. Med dette utgangspunktet vil man kunne si noe om prosjektets overordnede mål om å forkynne evangeliet til langt flere.

· En drøfting av tiltakene og hvordan deltakerne ser på dem, kan belyse delmålet om å gi kirka tilbake til folket, beskrive tiltakene og drøfte deres overføringsverdi. Her vil det også være anledning til å vurdere målet om at kirka blir til velsignelse for lokalsamfunnet. 

· En enkel trivselsundersøkelse og samtaler med staben kan gjøre rede for hvordan stabsressursene blir brukt og hvordan de ansatte trives med det, for å evualere målet om at ressursene blir utnyttet bedre.

En prosjektevaluering skal vurdere og, i den utstrekning det er mulig, tallfeste, om prosjektets tiltak er tjenlige for å nå prosjektets mål. Innenfor denne rammen blir det mulig å dokumentere konklusjoner. Evalueringen kan ikke svare på, om tiltakene er de beste av alle tenkelige tiltak for å nå målene og kan heller ikke sammenligne prosjektet med fremgangsmåter i andre menigheter eller med tidligere gode epoker i Hasvik prestegjeld. Det har ikke vært innhentet egne tall: Når tallgrunnlaget kun unntaksvis er tresifret, er tall ikke virkelig mer presis enn det som kommer frem i intervjuer og samtaler.
4.1 Å forkynne evangeliet til langt flere - tallenes tale
4.1.1. Gudstjenestebesøk
”Våren og sommeren år 2000 har det blitt lyst messefall 2 ganger i Sørvær kirke fordi det ikke kom noen til gudstjenestene. Det samme skjedde i Hasvik kirke i januar 2001. I Breivikbotn har det vært så få som 3 deltakere og ofte har det ikke vært mer enn 5. I Hasvik kirke har vi hatt mange gudstjenester med 5 til 10 deltakere. På den andre siden har vi nå hatt familiegudstjenester med konfirmanter og barnedåp i alle kirkene, og det var ca. 50 deltakere hver til stede.” Slik beskriver sokneprest Paul Skuland situasjonen i månedene før prosjektstart. 

Oversikten fra 1999 til 2003 som ble laget i Hasvik, viser et lavpunkt for gudtjenestebesøk på alle tre kirkesteder i 2000, som da igjen tar seg kraftig opp i prosjektperioden. Dette understreker at prosjektet utgjør en vendepunkt for gudstjenestedeltakelsen. Nevnte sitat antyder at noen forandringer som videreføres i prosjektet allerede er i gang i 2001, og dette synes å også gi utslag i tallene for 2001.
Ved hjelp av tall Kirkelig årsstatistikk og Statistisk sentralbyrå kan tallene fra prosjektperioden vurderes opp mot en tiårs-periode. Dette kan avklare, 

· om prosjektet bedrer gudstjenestebesøket totalt sett eller ikke 
· hvilken innflytelse andre variabler har, slik som antall dåp eller antall konfirmanter. 

Oversikten over et tiår gir et mer uenhetlig bilde enn prosjektets interne oversikt fra 1999 til 2003. Men prosjektårene 2002 og 2003 har best gudstjenestebesøk i tiårsperioden, sammen med 1998 og 1999. Antall dåpsbarn og antall konfirmanter varierer sterkt fra år til år, og året 2000, som er bakteppet for prosjektets start, har også her svært lave tall. Denne trenden blir enda tydeligere når man rangerer årene ikke kronologisk men etter gudstjenestebesøk: 

Blant de tre år med best gudstjenestebesøk er de to prosjektårene 2002 og 2003. 
Hvis man setter en parentes rundt 2004, 1996 og 1995, varierer gudstjenestebesøket i takt med antall dåp fra 1997 til 2003. At årene 1995 og 1996 har forholdsvis lav gudstjenestedeltakelse til tross for et høyt antall dåp, kan henge sammen med vakansen i prestestillingen.  Des mer interessant er det, at denne sammenhengen blir brutt i 2004: 
Det tredje prosjektåret 2004 stiller kun på en sjette plass. Men noe av forklaringen kan ligge i at 2004 er blant de år med færrest antall dåp og konfirmanter, sammen med året 2000 og 1997, som scorer på de siste plassene når det gjelder gudstjenestebesøk. En sammenligning av kun disse tre år med lavest antall konfirmanter og lavt antall dåp, viser at prosjektåret 2004 skiller seg ut: Gudstjenestebesøket ligger her så vidt under gjennomsnittet for tiårsperioden, og ca en fjerdedel høyere enn de andre to år. 

Tydeligst er økningen i antall nattverdsgjester, der prosjektstarten markerer seg med et byks oppover i tabellen, og året 2004 ligger fortsatt på høyde med de beste årene før prosjektet. 

I det nye testamente berettes det ikke sjelden om tall. Ofte telles tilhørerne, noen ganger til og med de som blir truffet av det som blir sagt og omvendt. Det må derfor være legitimt å trekke noen kvantitative slutninger. Ikke bare gjennomsnittstallene, også de absolutte tall tilsier stabil gudstjenestebesøk, når man korrigerer for svingninger i takt med dåp/konfirmasjoner. Tallene fra 2004 viser at prosjektet klarer å aktivisere deltakelse også uten dåpens drahjelp. Omleggingen av nattverdsutdeling til utdeling i benkene har økt nattverdbesøket betraktelig, selv om formen bare brukes i kirkeukene.  Når dette er tilfelle til tross for et lavere antall gudstjenester, betyr det matematisk at flere forskjellige mennesker kommer til den enkelte gudstjeneste. Det blir m.a.o. ikke de samme fem trofaste kirkegjengere som blir telt om igjen hver søndag. Særlig økningen i nattverdbesøket må anses som en tydelig indikator her. Slik som målet er formulert, om at evangeliet skal forkynnes til langt flere, må det  sies at målet er nådd.

4.1.2. Øvrig virksomhet

Utover gudstjenestene er kirkens kontaktflate med bygdene er kraftig styrket. Kirkeukene skaper en kontakt som ellers ikke ville vært der, og engasjerer folk på en ny måte. Vi ser også at atskillig flere skolebarn og barn er innom tiltak rettet mot dem. Bortsett fra 1997, der det fant sted et arrangement for skoler og barnehager med 455 deltakere (antageligvis i sammenheng med visitasen), ligger prosjektperioden langt over årene før i antall barn som kommer innom kirka. 
I tillegg kommer deltakelse i kirkeukens forskjellige arrangement. Her finnes det ikke noen tall i kirkelig årsstatistikk, kun prosjektets egne tall: Totalt har kirkeukene hatt en gjennomsnittlig fluktuasjon av rundt 150 deltakere (på grunnlag av tall for de fleste kirkeuker); forbønnshandlinger og prestens skolebesøk kommer i tillegg. Dessuten medvirker 3-10 frivillige i hver bygd. Kirkeukene har dermed en lokal forankring.
4.1.3. Konklusjon 

Gudstjenestedeltakelsen i prosjektperioden er stabil på et godt nivå, med færre, bedre besøkte gudstjenester. Nattverddeltakelsen har økt betraktelig, og aktivitetene i kirkeukene skaper en bred kontaktflate med lokalsamfunnene. Når man sammenligner fluktuasjonstallene fra kirkeukene med innbyggertallene i Sørvær og Breivikbotn og Hasvik med hhv. ca. 200,  ca.300 og ca. 400 innbyggere, fremstår kirkeukene som et folkekirkelig breddetiltak. Sammenligner man årene med høy antall dåp og konfirmasjon før og under prosjektet, ser man at prosjektet er godt i stand til å utnytte det potensialet for gudstjenestedeltakelse som ligger i disse livsriter. I 2004 klarer prosjektet til og med å holde et forholdsvis høyt gudstjenestebesøk til tross for lave dåps- og konfirmasjonstall. I den utstrekning dette kan besvares med tall, blir målet om å forkynne evangeliet til langt flere, nådd. 

Tallmaterialet, som begrenser seg til de siste ti år, innbefatter ikke den forrige perioden med lengre stabil betjening i Hasvik, der det var høy aktivitet i menigheten.  Foreningstilknytning i menigheten, innbyggertall, stabsideal og arbeidstidsreglement for prester er noen av de faktorer som har endret seg kraftig på 90-tallet og som gjør det nærmest umulig å trekke konklusjoner i en sammenligning mellom de to periodene. Evalueringen dokumenterer allikevel at prosjektets tiltak har lykkes med å styrke menighetslivet betraktelig etter den lange perioden med ustabil betjening. 
4.2 Å gi kirka tilbake til folket - hva er det egentlig som skjer i en kirkeuke?
En kirkeuke vil si at hele staben i prestegjeldet forflytter seg til ett av bygdene fra tirsdag til søndag. Sammen med et lokalt komité holdes kirken åpent,  og kaffe, vafler, kaker og årer til lotteri står klar. Innimellom kommer spesielle grupper på besøk, eldre, eller grupper fra barnehage og skole. Slik har ukene en uformell grunnstemning, men hver uke har et tema, og temainnslag, utstillingsgjenstand, korte andakter osv. bringer en viss fokus inn i samtalene.  En av kveldene er viet til et kulturinnslag. De øvrige kveldene kan det være debattmøter eller søndagsskole eller annet. På søndagen feires det familiemesse, som tar opp ukens tema igjen. Underveis drar presten til skole, barnehage eller til en arbeidsplass, slik at det foregår arrangementer også utenfor kirkelokalet. 

Kirkeverge Bjørnar Hågensen  og Sokneprest Paul Skuland på vei til kirkeuke i Breivikbotn høst 2004
I Sørvær og Breivikbotn og Breivikbotn blir kirkeukene vurdert ganske likt. Her kommer det frem fire ting: 

1. Kirkeukene oppleves ikke som en stor omveltning. Det som de blir møtt med i kirkeukene, kjenner folk fra før: Vafler, kaffe, loddsalg, andakten og sangene. Samværsformen er trygg og hyggelig. Dette kan illustreres ved måten en av damene på Sørvær presenterte seg med for meg: Hun listet opp en lang rekke med forskjellige frivillige oppgaver som hun har tatt på seg gjennom årtiene, og sluttet med å si at ”nå er jeg med her”. Slik føyer kirkeuken seg naturlig i en lang rekke oppgaver med innkvartering av emissærer, sangkvelder, søndagsskole, kirkekaffe osv. En annen frivillig på Sørvær sier: ”Jeg har alltid hatt et forhold til denne kirka. Nå får jeg gjort noe med det.” Hun gir også uttrykk for at kirkeuken bringer noe til overflaten som ligger der fra før.
2. Folk utenom kretsen av de frivillige på begge steder gir til kjenne at de har registrert forandringen i kirkelig betjening, og at de oppfatter det som en endring til det bedre. Dette er noe som angår ikke bare de som møter opp, sier de. At det er liv i kirka under hele uken, og at presten og hele den kirkelige staben er til stede, vurderes positivt og betyr noe for folk. Kirkeuken har et positivt omdømme på bygda. Omdømmet har til og med spredt seg over sundet til nabokommunen Loppa, der bygdefolk har registrert at noe skjer på Sørøya.  
3. Noen av de jeg snakket med, brukte prosjektets målformulering nesten ordrett i sin kommentar: Kirken oppleves mindre som en gjest. Den har kommet nærmere bygda. Det er blitt enklere å gå der, og folk føler sterkere enn før at det er deres kirke. 
4. At det er færre gudstjenester enn før, oppleves av enkelte som et savn. Enkelte skulle helst ønske seg både kirkeuke pluss et høyere antall gudstjenester. De som sier dette er få, og de innrommer at ikke alle som tenker slik ville møte opp på en vanlig søndagsgudstjeneste heller. Når jeg utfordret dem til å velge enten det ene eller det andre, valgte de stort sett kirkeukene fremfor regelmessig gudstjeneste, selv om det føles som et savn at kirka står mørk og tom mange søndager på rad. 

Prosjektet byr på en vellykket blanding av gammelt og nytt: Alle enkelte ingredienser i prosjektet er kjent. Med unntak av familiemessen og nattverdutdelingen i benkene bringer prosjektet ingen liturgiske forandringer. Den spiller på det gamle kjente, det som er kjært for folk. 

Strukturen med hele kirkeuker der kirken kommer over på hverdagens arena, vekker minner om sjømannskirkens repertoar. Den har også en nordnorsk klangbunn i tradisjonen med kirkehelgene og kirkegårdsandakter, der gudstjenesteliv og kirkelige handlinger ble lagt til folks møteplasser og  -tider, for eksempel i påsken før reinflyttingen tok til på innlandet eller om sommeren når kirkesteder var lett tilgjengelige på kysten.  I tillegg er prosjektet god på å spore opp de temaer som er nær folks tro. Om vinteren er det ikke bare vaffellukten som gjør kirka innbydende, men også uketemaene. Prosjektet løfter frem folkelige ting, kirkebygget, lokale tradisjoner, lokal tro og overtro, Tv-aksjonen som er stor i kommunen, misjon og diakoni. Det satses på lokale ressurser. Det som folk har med seg av gjenstander, av fortellinger, av overbevisninger, kan løftes frem. Salmekunnskap aktiveres. Et håndlagt flerbindsverk med bilder fra alle Norges fine kirker dukker opp, samlet fra aviser og blader. I misjonsuka stiller presten med sin tropehjelm. Sammen med den uformelle tonen virker temaene som en støtte, som holder spenning i den gode samtalen, de hjelper folk å hente frem de kunnskapene de sitter inne med. Staben bidrar med egne kunnskaper, det trekkes veksler på hobbyer og personlige erfaringer, og man blir kjent. Den type fokus er forresten ikke noe nytt i Hasvik prestegjeld; det har vært jobbet der med kontekstuelle temaer før, hvilket er godt dokumentert i det meget solide menighetsbladet.
4.3. Friluftsgudstjenester
Den viktigste lokale faktor i folks tro er naturen. Dette kan illustreres ved alterbildet på helsesenteret som viser stedet sett i fugle-  (eller engle-) perspektiv i klar høstvær med hav, måneskinn og nordlys. Under står det en referanse til Evangelisten Johannes’ første kapittel, om at alt som er blitt til, er blitt til gjennom ordet. Den storslåtte naturen, som er både livets grunnlag og som stadig truer med å riste menneskene av seg, blir tolket som et møtested med Kristus. 

Når prosjektet legger friluftsgudstjenester i sommerhalvåret på historiske steder som markerer folks vilje til å overleve, slik som Kvithellhula og Dønnesfjord kirke, spiller prosjektet på lag med denne tro. Når presten drar ut og velsigner redningsskøyta og legger ned en krans i havna, så begir kirka seg på den arena der både liv og død kommer fra. Det oppleves som et sterkt møte. På samme måte som temaene i vinterhalvåret, står sommermånedenes utegudstjenester i tett samspill med den lokale tro.
4.4. Forbønnshandlinger på arbeidsplasser

Bygdas arbeidsplasser er stort sett direkte eller indirekte knyttet til  fiskeriene, eller knyttet til offentlig service. Det er her stedets skjebne avgjøres på meget konkret vis, om folk kan bli på øya eller om de må dra og finne seg et annet liv. Når kirken møter opp her, gjør den honnør for folks håp og bekymringer. Det holdes en liten andakt som munner i forbønn for virksomheten og dens ansatte. Forbønn har funnet sted i skolene, på fiskebrukene, på redningskøyta og på ferja, på helsesenteret, for å nevne noen av dem. Også foreninger er tatt med, slik som for eksempel Bridgeklubben.

4.5. Debattmøter
Den første kirkeuke våren 2002 i Sørvær var preget av at øyas hjørnesteinsbedrift var nylig slått konkurs. I Sørvær som er fullt avhengig av denne ene bedriften, var dermed bosettingsgrunnlaget truet. Kirkeuken inviterte til debattmøte om bygdas fremtid. Møtet samlet 48 mennesker, og det ble startet en prosess som førte til et nytt forsøk på å drive fiskebruket. Dette ble fulgt opp med flere debattmøter ved senere anledninger. Debattmøtene har vist seg å være et krisetiltak, som ble godt besøkt når det ’røynet på som verst’, men som ikke hadde noe særlig oppslutning ellers. Allikevel var det flere jeg snakket med, som trakk frem disse møtene for å karakterisere forandringen av kirkens plass i lokalsamfunnet. Her hadde kirken vist at den brydde seg. Og her hadde den spilt en viktig funksjon som en arena, der man kunne snakke om disse ting på en annen måte enn ellers, som ”privatperson”, fra bygdeværing til bygdeværing, uten de vanlige politiske skillelinjer. 
4.6. Åpning av kirker

I prosjektperioden ble det bestemt at kirkene skulle stå åpne, for å gi et signal om at de er lokalsamfunnets kirker, ikke kirkens kirker. Det ble lagt til rette for lystenning i alle tre kirker, til bruk i og utenfor gudstjenestene, og det ble lagt ut gjestebøker. Gjestebøkene og lysforbruket indikerer at kirkene blir besøkt i sterkt økende grad utenfor arrangementene: Kirkene er noe man er stolt av og som man viser frem til tilreisende gjester. At tiltaket har den ønskede signaleffekt om lokalt eierskap, viser seg i samtalene jeg førte på bygda: Det hører til de  forandringer i prosjektet som folk er klare over og synes er nevneverdig. 
4.7. Innvendinger og utfordringer
Det  som jeg har fått høre om tiltakene i samtalene jeg har ført, har vært overveiende positivt. Dette er viktig å ha i mente når det nå skal drøftes de få innvendinger som kom frem. 
4.7.1. Respons på kirkeprosjektet i bygda Hasvik

Mens kirkeukene blir tatt godt imot i bygdene Breivikbotn og Sørvær, er inntrykket noe mer blandet når det gjelder bygda Hasvik. Ønsket om regelmessig kirkelig betjening er sterkere der, og kirkeukene oppleves tyngre av staben. Man har også satset på mer regelmessig betjening i Hasvik. 
Gudstjenestebesøket  i Hasvik ligger lavere enn gjennomsnittet for Finnmark uten Alta, Sørvaranger og samiske kjerneområder, som det ikke ville være naturlig å sammenligne Hasvik med. Flere jeg snakket med, bekrefter at i Hasvik er religion et vanskelig tema. Før fantes det både Læstadianere og Indremisjon i bygda. Indremisjonen fremsto i sin glanstid som det mer vennlige og åpne foreningsmiljø i bygda, og dens barnearbeid og søndagsskole ble tatt godt imot. Nå synes religion å være et tema som sitter langt inne. Skolen i Hasvik har et tydelig ønske om en neutral posisjon i trosspørsmål for å kunne best ta vare på ungene i bygda. Folk jeg snakket med ønsket ikke å uttale seg om religion. Men selv om de helst ikke ville mene noe om trosspørsmål, følte de seg overhodet ikke vel med å bli karakterisert som a-religiøse. Troen er noe man har, men den sitter liksom mye lengre inne enn i de andre bygdene.
Noen av de jeg snakket med, setter dette i sammenheng med bygdas historie i gjenreisningen. En del mer avsidesliggende bygder på øya ble ikke gjenreist, og folk ble samlet i Hasvik. Slik er Sørvær og Breivikbotn bygder med kulturell kontinuitet der folk vendte hjem. Hasvik derimot måtte etablere en ny felles kultur som tilflyttersted. Språklig og kulturelt sett sto denne omveltningen under moderniseringens tegn, med det norske  storsamfunnet som premissleverandør. De som var åpne om sin tro, var først og fremst de som identifiserte seg med gammel livsstil og kultur. På grunn av denne koblingen, valgte de som ønsket å identifisere seg med den nye, moderne tid og dens livsstil, å ta avstand fra de kristne miljøer.  Folks religiøse tro var muligens så sterkt knyttet til det gamle at den eksisterte videre kun i det mest private rom. 
Det ville være krevende å underbygge denne tolkningen i detalj. Uansett oppleves Hasvik religiøst sett som et vanskeligere terreng enn de andre to bygdene. Men ifølge tallene betyr ikke dette at kirkeprosjektet går dårlig i Hasvik!  Sett i sammenheng med innbyggertallet på ca. 300 hhv. 400 innbyggere, ligger kirkeukene på omtrent samme nivå i Breivikbotn og i Hasvik. En bør diskutere om kirkeukene ikke er et vellykket tiltak også i Hasvik. 
4.7.2. Forbønn for arbeidsplassene. 
Det er to tiltak i prosjektet som er til en viss grad kontrovers. Begge rokker ved religionens plass i offentligheten. Det ene er forbønnen for arbeidsplassene. Det som skjer under forbønnshandlingen, har vi allerede kort beskrevet. I bygda, blant arbeidstakerne og for virksomheten som virksomhet vurderes dette forskjellig.
I bygda blir tiltaket ønsket velkommen. Som allerede nevnt, blir det oppfattet som et tiltak som viser at kirka bryr seg. Spør man de ansatte i en virksomhet, vektlegger de også et element av nærvær, der kirken tar hverdagens utfordringer på alvor. På det planet er dette et greit tiltak. 
Men i tillegg blir den enkelte ansatte utfordret til å ta stilling: Aksepterer jeg denne forbønnen som en bønn for meg eller til og med som min egen bønn? At det er viktig med respekt for den enkeltes valg, ble synlig særlig på arbeidsplasser med høy utdanningsnivå. Når forbønnshandlingen ble gjennomført på en måte som ikke gav mulighet til å trekke seg unna, for eksempel ved at det fant sted i lunsjpausen i lunsjrommet, skapte det reaksjoner. Når derimot folk hadde et valg om å delta, ble forbønnen sett på som en grei utfordring, både av de som var med og av de som valgte å ikke delta. Slik som ordføreren sa: Folk blir utfordret til å ta stilling. Det har de godt av. Eller som de sa på fiskebruket i Breivikbotn: Å høre et gudsord iblant, det har alle bare godt av. Når et elementet av valg ble ivaretatt, var det stortsett enighet om at dette er et godt tiltak for de ansatte. 
Når det gjelder virksomheten som virksomhet, så stiller ting seg litt annerledes. Her oppleves forbønnshandlingen uproblematisk for de virksomheter som ikke har noe utpreget etisk eller religiøs karakter, som for eksempel fiskebruket eller ferja. Noen virksomheter er nødt til å fremstå som neutral i religiøse spørsmål. Her kan det være svært viktig for virksomheten at forbønnshandlingen ikke fremstår som om dette var noe som institusjonen selv står bak, og uttalelsene kunne være temmelig tydelige om denne grensen ikke ble respektert. Forbønnshandlingene må her utformes slik at de forståes som et tilbud til brukere og ansatte, uten at virksomheten ufrivillig fremstår som på lag med kirken eller som kirkens forlengede arm. 
4.7.3. Nattverdutdelingen i kirkebenkene

Det andre tiltaket som er omdiskutert, er nattverdutdelingen i kirkebenkene under kirkeukenes familiemesse. Det kan ikke være tvil om at nattverdutdeling i benkene har ført til en kraftig økning av nattverddeltakelsen. Det er også svært få som jeg snakket med i lokalmiljøet som har ytret innvendinger, skjønt nattverd er ikke det enkleste tema å snakke om. Derimot er har det vært reist noen spørsmål i forskjellige sammenheng utenfor lokalmiljøet.
I vurderingen av dette tiltaket mener jeg at man igjen må skille mellom tre forskjellige hensyn. Det første hensynet er ivaretakelsen av den enkeltes religiøse frihet: Når gudstjenestedeltakeren ikke lenger har et valg om å gå til alters eller om å bli sittende i benken, men når presten står rett foran en person med brød og kalk, blir ikke det da for vanskelig å takke nei? Innvendingene i lokalmiljøet som jeg ble fortalt om, handlet hovedsakelig om dette, og de ble gjort gjeldende kun ved prosjektets oppstart. Den gangen ga enkelte uttrykk for at de følte seg presset. I løpet av prosjektet informerte man offentlig om ordningen, og man gjør det på programmet til hver gudstjeneste, der formen blir forklart og valgmuligheten understreket. I gudstjenestene utenom kirkeukene har den vanlige formen med altergang vært tilgjengelig. En må kunne konkludere at man har dermed funnet en måte å ivareta folks valgfrihet godt nok. 
Dessuten ville dette argumentet tale sterkt imot å bruke denne formen for nattverdutdeling blant pleietrengende og syke som er mindre i stand til å gi uttrykk for sine ønsker. Dette derimot blir allment oppfattet som uproblematisk.
På det andre, det sosiologiske planet fungerer nattverd som en identitetsmarkør. Om en går til alters eller ikke, sier noe om hvilket miljø eller hvilken gruppe i bygda man er trygg i eller hører hjemme i. Hvis en velger å gå til alters, vil man i bygda bli identifisert med dette miljøet. Ønsker man å høre til en annen gruppe i bygda, er det enklest å la være å gå. Å endre posisjon til nattverd, har konsekvenser. Man kan i verste fall bli fryst ut blant dem som ikke går, man kan bli konfrontert med krav om tilpasse seg det sosiale miljøet som vanligvis går til alters, og man kan bli utsatt for mistanke om at man urettmessig deltar i nattverden. Noen innvendinger som jeg fikk høre mot den nye formen for nattverdsfeiring, handlet nettopp om dette: At man satte spørsmålstegn ved at folk gikk til nattverd uten å skifte gruppetilhørighet i bygda, uten å omgåes dem og leve som dem som før pleide å gå. 

At nattverdsfeiring på den måten fungerer som en sosial identitetsmarkør, gjør at nattverd i noen bygder dør ut sammen med bestemte former for kristendom, det være seg Læstadianismen eller andre former for kristen foreningsvirksomhet. Det er viktig å merke seg at dette kan først og fremst handle om en sosial terskel, ikke om noe åndelig.
Kirken må til alle tider være opptatt av at dens forkynnelse og dens forvaltning av sakramentene er allment og offentlig i den forstand at den ikke eies av bestemte grupper, men er tilgjengelig for alle. Kirken kan med andre ord ikke slå seg til ro med et altfor klart skille mellom de døpte og de som feirer nattverd. Nattverd skal være en real mulighet for alle døpte. Hasvik er ikke det eneste stedet som har forandret nattverdform for å oppheve noen gruppers sosiale enerett på nattverd. På mange steder har med den samme hensikt som i Hasvik innførte en annen variant for nattverdsfeiring, nemlig nattverdutdeling med intinksjon: Ved å gjøre formen noe mer anonymt, ønsker man å senke terskelen for nattverd, for at alle døpte skal kunne føle seg velkommen.  

På et tredje, teologiske plan, må formen vurderes mot Confessio Augustanas bestemmelse om at ”sakramentene ikke bare er innstiftet for at de skal være et bekjennelsestegn mellom mennesker, men mer for at de skal være tegn og vitnesbyrd om Guds vilje mot oss, fremsatt for å vekke og styrke troen hos dem som bruker den” (Art.XIII, Brunvoll 51). I den utstrekning det her er en motsetning mellom nattverd som offentlig bekjennelse og nattverd som vitnesbyrd om Guds vilje mot oss, legger CA vekt på det siste. At prosjektet velger en utdelingsform som toner ned bekjennelsesaspektet for å styrke troen til flere, ligger derfor innenfor bekjennelsesskriftens bestemmelser. At nattverdsutdelingen i benkene mister den liturgiske symbolikken som ligger i det å knele ved alterringen, og at formen er en lokal variant og er muligens mindre estetisk enn utdeling ved alterringen eller intinksjon, kan ikke være av avgjørende betydning.
4.7.4. Samarbeid med foreninger

Fra prosjektets side ble det gjort flere forsøk for å involvere kristne organisasjoner i et samarbeid rundt kirkeukene. At dette samarbeidet opphørte, har forskjellige årsaker som til dels har lite med prosjektets arbeidsformer å gjøre. Erfaringene man gjorde, kan imidlertid tyde på at lokal forankring og organisasjonstilknytning kan lett komme i et motsetningsforhold.
4.8. Samarbeid med skoler og barnehager

Barns deltakelse er et viktig moment i kirkeukene. Rent tallmessig står de for en viktig del, om ikke hoveddelen av deltakerne. Dette er helt i tråd med den norske kirkes satsing på trosopplæring, men også med den betydningen de små har i lokalsamfunnet. Imidlertid reiser dette noen spørsmål om samarbeid mellom kirke og skole og barnehage. At barnehagene ser ingen grunnleggende problemer for et samarbeid med kirkeprosjektet, har god dekning i barnehagens formålsbestemmelser, der det foreløpig fortsatt heter at ”barnehagen skal … formidle sentrale kristne tradisjoner slik de blant annet kommer til syne ved de store høytider.”  Ting forholder seg litt annerledes med skolen. Hasvik-prosjektet skiller seg noe fra intensjonen i trosopplæringsreformen, der trosopplæringstiltak skal stå på egne bein, og samarbeid med skolen blir definert ut av trosopplæringen. Fra skolens side må det nevnes at bestemmelsene rundt religionsfaget oppfordrer skolen til å innta en neutral, men støttende rolle overfor elevenes religiøse valg, til ta hensyn til lokale religiøse forhold og til å fremme forståelsen for religiøst mangfold. 
Det har vært ført samtaler med skolerepresentanter i alle tre bygder. Deres vurdering av prosjektet viser interessante likhetstrekk og forskjeller. Skolene på alle tre steder vurderer prosjektet ut fra dens rolle for lokalsamfunnet, ut fra dens betydning som et pedagogisk tiltak og ut fra dens betydning som et religiøst tiltak. 
Alle tre skoler trekker en positiv konklusjon i de første to hensiktene: Kirkeprosjektet er et godt tiltak for lokalsamfunnet. I den utstrekning det er lærerikt, blir det sett på som et godt pedagogisk tiltak for elevene å være med i. Når det gjelder det religiøse, kommer skolene i de tre bygdene til forskjellig vurdering. Muligens ligger det samme pedagogiske anliggende til grunn hos alle tre, og forskjellene henger sammen med forskjellene i lokalmiljøet. Sørvær er en folkekirkelig bygd. Når skolen samarbeider med kirken om prosjektet, men avviser en bærende rolle i dette, inntar den en nøytral, men støttende holdning til den lokale tro. I Breivikbotn driver pinsemenigheten et aktivt barne- og ungdomsarbeid. Når skolen her går aktivt inn for å fremme kirkeprosjektet, støtter den opp om de ungers religiøsitet, som ikke er pinsevenner. (Her må en bemerke at samarbeidet mellom pinsemenighet og kirkeprosjektet er god og konstruktiv, på samme måte som samarbeidet mellom skolen og pinsemenigheten). Når Hasvik skole ønsker å fremstå neutral i trosspørsmål og ønsker å verne om elevenes religiøse privatsfære, kan det henge sammen med at Hasvik er religiøst sett et vanskelig terreng. Slik sett, handler alle de tre skoler i overensstemmelse med sitt oppdrag om å forholde seg neutral, men støttende om elevenes religion.
5. Konklusjon
Innledningsvis ble det nevnt en rekke sammenheng der dette prosjektet er av interesse. Disse sammenheng skal taes opp igjen nå, for å se på hvilken måte prosjektet viderefører debatten.
5.1. Med henblikk på kirkelig fornyelse og menighetsbygging
Prosjektet flytter fokus fra de områder og temaer som kirken definerer som sentrale, til de områder og temaer og arbeidsformer, som er mest betydningsfulle for lokalsamfunnet. Samvær, kirkebygget og temaer med lokal betydning blir oppvurdert. Gudstjenesten blir samordnet med dette. Kirkebygget blir åpnet for alle og religiøse handlinger blir flyttet til de arenaer som er sentrale for lokalsamfunnet. Terskelen for deltakelse i ritualene blir senket. 

Prosjektet fremstår som et tiltak som lykkes med folkekirkebygging. I motsetning til andre tiltak for menighetsbygging, satses det ikke på den enkeltes overbevisning, men på de  problemer og overbevisninger som preger lokalsamfunnet. Prosjektet har derfor en mer offentlig karakter enn andre former for menighetsbygging. I tillegg til å rekruttere enkelte til et mer aktivt trosliv, forandrer den kirkens omdømme og plass i lokalsamfunnet. Slik oppnår prosjektet et sterkere lokalt preg og en sterkere forankring i den lokale kultur enn en del andre former for menighetsbygging. 
5.2. med henblikk på kontekstuell teologi
Prosjektet satser på de symboler, arenaer og gjenstander som betyr noe i folks overbevisning, og ikke på en modell for kontekstuell teologi. Med sitt mangfoldige repertoar av temaer, er prosjektet mindre avhengig av regionale storfortellinger enn andre fremstøt i kontekstuell teologi. Den baserer seg mer på folks hverdagstenkning enn på ikoner. Den skaper religiøs selvbevissthet basert på eierskap, engasjement og deltakelse, og ikke på felles myter. Slikt fremstår den som en moderne og tilpasningsdyktig variant av kontekstuell teologi, som også skaper en egen kontekstuell kirkestruktur. 

5.3. med henblikk på kirkelig omorganisering og økonomi
Prosjektet har klart seg med et minimum av eksterne midler, og hovedsakelig ved å utnytte egne ressurser bedre. Prosjektet har holdt seg innenfor den eksisterende bemanningen. Tilskuddet på kr 50 000 årlig ble kun det første året brukt til drift og administrative innvesteringer. Andre års tilskudd gikk til opprusting av kjøkkener, og siste års tilskudd gikk til evaluering og avsluttende konferanse. I påvente av en eventuell permanentisering  tar man sikte på å videreføre arbeidsformen uten tilskudd av eksterne midler. 
Kirkelig statistikk viser for øvrig en generell utvikling til færre og noe bedre besøkte gudstjenester i menighetene langs finnmarkskysten. Muligens er Hasvik-prosjektet her i forkant av en utvikling som henger sammen med forandringer i arbeidstidsreglement for prester og kommunale ressurser. 
En enkel trivselsundersøkelse blant de ansatte i staben viser at de er godt eller svært godt fornøyd med sin arbeidssituasjon og med samarbeidsklimaet i staben. Den viser også et noe høyt stressnivå blant de ansatte. Det foreligger ikke noe arbeidstidsregnskap for prosjektperioden, men flere av de ansatte anslo at de hadde en del overtid utestående. Selv om stressnivå og overtid vil kreve fokus fra ledelsen i fremtiden, er dette alt annet en uvanlig i kirkelig sammenheng. Det synes heller ikke å gi utslag i form av manglende arbeidsglede. Arbeidsformen med enkelte kirkeuker bør gi nok spillerom for å regulere både tidspress og overtidsbruk på et hyggeligere nivå, og til å kompensere for kontortjenesten som blir liggende under kirkeukene.
Noe av det mest elskverdige med kirkeprosjektet er at det ble drevet frem av en allmennpraktiserende stab på et helt vanlig sted. Den krever ingen spesialkompetanser. Den bruker enkle metodiske grep sammen med god teft for lokalsamfunnets behov og muligheter. Den gir de ansatte anledning til å bli involvert som personer, ikke bare med sine formelle kunnskaper. ”Staben er veldig fleksibel”, sier staben.
Arbeidsformen med kirkeukene synes også å fungere fint i samspillet mellom en lokal komité og en tilreisende stab. Den kontekstuelle og offentlige vinklingen skaper grobunn for kontinuerlig rekruttering av frivillige. Eller, som et vitne til kirkelivet i Hasvik prestegjeld over mange år uttrykte det: ”Dette er det kirkelige fremstøtet med mest lokal forankring. Dette hviler ikke kun på noen få ildsjeler. Dette har en sjanse å gro videre, selv om initiativtakerne flytter.” 
5.4. med henblikk på kirkens rolle i offentligheten

Prosjektet har økt bevisstheten om kirken i lokalsamfunnene. Dette ble ikke gjort ved å skape debatt og polarisering, men med ’fredelige midler’, ved å løfte frem folks tro og folks gleder og bekymringer. Det er tydelig at kirkens bidrag blir akseptert og ønsket velkommen hos de andre aktører i kommunens offentlighet. Kirken i Hasvik blir møtt med godvilje, også i nedskjæringstider. 

Når kirken tar i bruk offentlige arenaer som den ikke har hatt før, for eksempel gjennom ritualer på arbeidsplasser, vil det nødvendigvis skape en del gnisninger. Kombinasjonen av modig opptreden, tradisjonelle former og lydhørhet overfor lokalsamfunnet har holdt konfliktpotensialet på et ganske lavt nivå. En bør kanskje ta noe mer høyde for at også folkekirken i Nord-Norge er én stemme blant flere i lokalmiljøet, og at kirken må kunne forholde seg til religiøst mangfold både innenfor og utenfor kirken. Det ville virke betryggende i samarbeidet med de aktører som føler seg nødt til å innta en neutral religiøs posisjon. 
6. Utviklingspotensiale
Hvor går veien videre for menigheten og staben i Hasvik? Avslutningsvis vil jeg foreslå fire områder som det videre arbeidet bør ha fokus på.
6.1. Stå på i Hasvik! 

Som allerede nevnt, bekrefter tallene ikke helt det inntrykket som staben sitter igjen med, at prosjektet går så mye dårligere i Hasvik. Sånn sett finnes det ingen grunn til å konsentrere innsatsen på Sørvær og Breivikbotn. På mange måter er Hasvik mer typisk for en moderne nordnorsk bygd enn de andre to bygdene. Det vil være interessant å se hvordan dere videreutvikler arbeidet her. 
6.2. Glasstaket mellom praktisk og innholdsmessig frivillig engasjement

I mye frivillig engasjement i kirkens regi er det innholdsmessige forbeholdt de ansatte. Så vidt jeg kunne se, har også kirkeprosjektet en utfordring her. De lokale tiltak står helt på egne bein først når også innholdsmessig ansvar ligger der. Jeg mener at staben bør ha fokus på å inkludere de lokale medarbeidere i temavalg og i den innholdsmessige forberedelsen av kirkeukene. Dette krever langsiktig jobbing med planlegging minst på årsbasis. Slik langsiktig jobbing vil kanskje også bøte med noe av stresset som enkelte i staben opplever. 
6.3. Barne- og ungdomsarbeid med to bein å stå på

Trosopplæringsreformen satser på kirkelig barne- og ungdomsarbeid i egen regi. Selv om dette er en uvanlig tanke og møter spesielle utfordringer i utkantstrøk, bør dette vurderes videre. Prosjektet bør også se nærmere på premissene for et samarbeid med skolene. I det øyeblikket man tar mangfoldet innenfor kirken på alvor, er en neutral, men støttende holdning overfor elevenes religiøsitet også et viktig aspekt også for kirkens trosopplæring, og det åpner seg et stort felt med overlappende interesser mellom kirke og skole. At Hasvik har en søknad inne hos trosopplæringsreformen, er et godt trekk i så måte, og jeg håper at dere får tilslag. Søndagsskolen på Sørvær, som har vokst til nærmere 100% oppslutning, er et godt utgangspunkt her.
6.4. Liturgisk utvikling 

I oppstarten har prosjektet med hell vært tilbakeholdende med alt nytt. Dette var viktig for ikke å utfordre for mye. Men det spørs om ikke prosjektet etter hvert bør satse på å videreutvikle salmekunnskap og liturgiske former. Med familiemessen og sangkvelden har man funnet nye former som har slått an. Eventuelt kunne mer utprøvingsvirksomhet være knyttet til Hasvik, der ikke alle lar seg rekruttere gjennom det gamle vante, og der en innføring av nye gudstjenesteformer muligens ville trekke nye personer til kirka. 
Da evalueringens foreløpige resultater ble presentert, ble spørsmålet reist hvordan reduksjonen av antall gudstjenester innvirker på opplevelsen av kirkeåret og kontinuiteten i gudstjenestelivet. Dette er et interessant og komplekst spørsmål. For å ha et sammenligningsgrunnlag, bør en for eksempel undersøke, hvilken opplevelse av kirkeår man i det hele tatt har klart å skape gjennom det månedlige gudstjenestetilbudet. En bør også se på om kirkeåret passer sammen med ’tros-året’ i et fiskerisamfunn som Hasvik, der hovedarbeidsperioden ligger i fastetidene, mye av innhøstingen skjer om våren og der den grønne kirkeårstid på mange måter er en hviletid. Her ligger det en spennende utfordring for liturgisk forsøksvirksomhet i kirkeukene!
Når kirkeprosjektet nå har prøvd ut og etablert kirkeukene som en god arbeidsform, er det vel på tide å prøve ut noe nytt? Kanskje det blir ikke like vellykket ved første forsøk som kirkeukene, men en bør ikke la seg skremme av det. 

Vedlegg: 
Tall innhentet fra kirkelig årsstatistikk for Hasvik:

	Gudstjenestebesøk Hasvik
	
	
	
	
	
	
	
	
	
	

	
	
	
	
	
	
	
	
	
	
	
	

	
	gjennomsn.delt.gtj.
	Ant gtj.
	Ant. Døpte
	Konf.
	Nattverd
	Gtj.m.Nattv.
	Delt famgtj.
	Ant.famgtj
	Gtjdelt. Totalt
	Innbyggere

	
	
	
	
	
	
	
	
	
	
	
	

	1994
	49
	59
	15
	9
	13
	31
	
	15
	
	2907
	1 351

	1995
	33
	48
	20
	12
	7
	30
	
	11
	
	2004
	1237

	1996
	34
	60
	18
	9
	6
	32
	
	18
	
	1755
	1107

	1997
	28
	58
	10
	4
	5
	22
	1076
	20
	
	1845
	1245

	1998
	38
	48
	11
	11
	7
	21
	577
	10
	
	2058
	1316

	1999
	40
	50
	16
	9
	5
	25
	721
	13
	
	1556
	1200

	2000
	27
	56
	9
	6
	4
	33
	760
	14
	
	1771
	1184

	2001
	35
	55
	10
	11
	5
	30
	688
	14
	
	1367
	1095

	2002
	39
	46
	13
	9
	8
	20
	659
	12
	
	1612
	1334

	2003
	40
	43
	16
	9
	7
	19
	546
	11
	
	1632
	1265

	2004
	34
	40
	6
	7
	6
	23
	573
	11
	
	1929
	1204


	
	skole/barnehagekontakt og enkelttiltak barnearbeid

	1997
	777
	

	1998
	243
	

	1999
	253
	

	2000
	356
	

	2001
	180
	

	2002
	897
	

	2003
	465
	

	
	
	


Fra prosjektets dagbok:

	Fluktuasjon kirkeukene
	
	

	
	
	
	

	
	B
	H
	S

	V2002
	98
	193
	168

	H2002
	229
	172
	350

	V2003
	98
	203
	?

	H2003
	67
	103
	134

	V2004
	98
	97
	72

	H2004
	?
	?
	182

	
	
	
	

	gjsnitt:
	118
	153
	182

	
	
	
	

	gjsnitt alle uker:
	150
	


Tall innhentet fra NSD:

	Gudstjenestebesøk utkantkommuner finnmark sammenlignbar med Hasvik
	
	
	
	
	
	

	(uten Alta, Hasvik, Kautokeino, Karasjok, Lebesby, Tana, Nesseby, Sørvaranger)
	
	
	
	

	
	
	
	
	
	
	
	
	
	
	
	
	
	

	
	antall gtj.,
	deltakelse 
	osv.
	
	
	
	
	
	
	
	
	
	

	
	2003
	
	2002
	
	2001
	
	2000
	
	1999
	
	1998
	
	

	Vardø
	43
	1725
	34
	1335
	45
	1405
	50
	1382
	63
	2032
	62
	2124
	

	Vadsø
	83
	7035
	82
	6699
	82
	7050
	85
	6612
	85
	6840
	87
	8166
	

	Hammerfest
	94
	7168
	98
	7190
	84
	6201
	86
	6682
	88
	7447
	77
	4599
	

	Loppa
	58
	2576
	58
	2329
	59
	2233
	57
	2576
	58
	2337
	56
	2695
	

	Kvalsund
	57
	2201
	65
	2326
	58
	1935
	57
	2245
	61
	2517
	62
	2190
	

	Måsøy
	47
	1524
	51
	1630
	52
	1807
	51
	1977
	54
	1927
	54
	1802
	

	Nordkapp
	73
	3547
	76
	3428
	75
	3846
	65
	4787
	74
	4369
	67
	3781
	

	Porsanger
	77
	4579
	94
	5100
	75
	4010
	86
	4343
	96
	3840
	102
	4531
	

	Gamvik
	41
	929
	42
	1100
	50
	882
	42
	1231
	50
	1704
	48
	1014
	

	Berlevåg
	39
	2249
	39
	2068
	43
	1922
	45
	2166
	53
	1788
	52
	2054
	

	Båtsfjord
	46
	2624
	50
	2384
	49
	1135
	60
	2641
	54
	2700
	58
	2397
	

	totalt:
	658
	36157
	689
	35589
	672
	32426
	684
	36642
	736
	37501
	725
	35353

